MONITOR EXTERN Nr.1

  

1. Activitatea curentă a Uniunii Europene

 Republica Irlanda a preluat, la 2 ianuarie a.c., preşedinţia prin rotaţie a Uniunii Europene, în plin impas cu privire la viitorul Constituţiei europene şi pe fundalul ultimelor pregătiri efectuate de zece state candidate, înainte de aderarea lor la Uniune, la 1 mai a.c. 

În cadrul ceremoniei oficiale de inaugurare a preşedinţiei irlandeze, premierul Bertie Ahern a declarat că ţara sa înţelege să se achite de această responsabilitate "cu ambiţie şi modestie". El a spus că Irlanda va încerca să "servească mai bine interesele Europei" şi a dat asigurări că guvernul său are un program "exigent şi complex". 

Analiştii politici apreciază că premierul irlandez va trebui, mai întâi, să depună toate eforturile pentru a evita o eventuală ruptură în interiorul Uniunii, cu privire la viitoarea Constituţie, care se află încă în lucru, după eşecul summit-ului de la Bruxelles, la 13 decembrie 2003. 

Bertie Ahern nu este de acord cu ideea exprimată de nucleul dur al ţărilor fondatoare ale Uniunii cu privire la acest proiect, ideee susţinută în principal de Franţa. "O Europă cu două viteze ar crea disparităţi şi divergenţe care nu ar fi bune pentru europeni", a avertizat B. Ahern. Preşedintele Comisiei Europene, Romano Prodi, a declarat, recent, că Europa ar putea renunţa la acest sistem de integrare diferenţiată, în cazul în care nu se vor debloca rapid negocierile referitoare la Constituţia europeană, care trebuie să pregătească Europa pentru momentul extinderii. "R. Prodi discută despre asta de ani de zile, iar eu i-am reamintit mereu că nu cred că este o idee bună. Nu mă voi opri acum. Există în Europa persoane care susţin un ritm extrem de rapid al integrării, sunt şi alţii care promovează un ritm mai moderat, iar Europa trebuie să facă faţă acestor probleme", a precizat B. Ahern. El a declarat că va prelua dosarul Constituţiei europene aşa cum a fost lăsat de preşedinţia italiană şi va căuta în primul rând să se asigure că se va putea baza pe "compromisurile obţinute asupra anumitor puncte. Apoi vom începe să negociem cu celelalte ţări pentru a vedea ce progrese putem face în privinţa punctelor rămase nerezolvate". Irlanda trebuie să prezinte o evaluare cu privire la dosarul Constituţiei până la viitorul summit european, prevăzut să aibă loc în martie a.c. Premierul irlandez a apreciat, recent, că soluţionartea dosarului Constituţiei europene ar putea dura până în 2005. 

Unul din momentele majore ale preşedinţiei irlandeze va fi extinderea Uniunii de la 15 la 25 membri, prevăzută să aibă loc la 1 mai. La această dată, Polonia, Republica Cehă, Lituania, Letonia, Estonia, Ungaria, Slovenia, Slovacia, Cipru şi Malta vor adera în mod oficial la Uniune. Republica Irlanda, ţară cu 4 milioane de locuitori şi membru al UE de 30 de ani, va prezida, începând de la acea dată, o uniune de state cu o populaţie totală de circa 450 de milioane de locuitori. De asemenea, Irlanda va continua negocierile cu cele trei state candidate pentru următoarea aderare, România, Bulgaria şi Turcia.

Una dintre sarcinile preşedinţiei semestriale a UE este continuarea Conferinţei Interguvernamentale, care să redacteze Tratatul Constituţonal al Uniunii, având în vedere că la ultimul Consiliu European din decembrie nu s-a putut ajunge la un acord în acest sens, se va acorda o atenţie specială "Agendei summit-ului de la Lisabona", programul ce îşi propune să facă din UE, în 2010, cea mai dinamică economie, cu accent pe reforme structurale, investiţii în capitalul uman şi dezvoltarea tehnologiilor ecologice. 

În aceslaşi timp, preşedinţia irlandeză doreşte să îmbunătăţească libertăţile şi siguranţa cetăţenilor şi să consolideze colaborarea în domeniul migraţiei, azilului şi combaterii traficului cu fiinţe umane. 

În domeniul politicii externe, Irlanda se va concentra pe colaborarea cu ONU pentru menţinerea păcii, gestionarea crizelor şi neproliferare, iar prevenirea conflictelor va fi tema unei conferinţe organizate la Dublin, în primăvară. 

Vor fi întărite legăturile transatlantice, care au fost afectate în anul 2003, organizându-se întâlniri la nivel înalt cu SUA şi Canada şi vor fi iniţiate dialoguri cu statele vecine Uniunii, cum ar fi Rusia şi Ucraina. Guvernul irlandez speră, de asemenea, să reuşească să organizeze, în iunie, un summit între Europa şi Statele Unite, care nu a fost confirmat oficial, încă, de Administraţia americană. Fiind foarte ataşată de Statele Unite, unde trăiesc aproximativ 45 de milioane de persoane care îşi revendică descendenţă irlandeză, Republica Irlanda doreşte, potrivit analiştilor, să reconcilieze cele două părţi ale Atlanticului. 

Irlanda va ceda preşedinţia UE Olandei, la 1 iulie.

 

▪ 2004 - anul celei mai mari extinderi din istoria UE

 

Bilanţul activităţii Uniunii Europene pe anul 2003 a scos în evidenţă divergenţe majore între ţările europene şi s-a încheiat fără a se ajunge la un acord asupra Constituţiei viitoarei Uniuni Europene extinse. Discuţiile pe această temă vor continua în 2004, an pe a cărui agendă mai figurează numeroase alte evenimente: Comisia Europeană urmează să-şi prezinte propunerile pentru următorul exerciţiu financiar (care va începe în 2007), vor avea loc alegeri pentru Parlamentul European (primele în formula Uniunii cu 25 de membri), urmate de instalarea unei noi Comisii Europene. Extinderea forului comunitar va fi, însă, evenimentul cel mai important al anului pentru europeni, "cei 15" urmând a primi în cadrul UE, la 1 mai a.c., un număr de zece state: Cipru, Republica Cehă, Estonia, Letonia, Lituania, Malta, Slovacia, Slovenia, Polonia şi Ungaria.

Au mai rămas mai puţin de patru luni până când Uniunea "celor 15" va deveni Uniunea Europeană a "celor 25", o extindere de o amplitudine fără precedent în istoria forului comunitar, care intervine, potrivit analiştilor, într-o perioadă plină de incertitudini pentru Europa. Cu o populaţie totală de circa 450 milioane de locuitori, viitoarea Uniune extinsă va avea o populaţie ce va fi depăşită doar de China şi India.

Ultimul summit al UE, desfăşurat la mijlocul lunii decembrie 2003, la Bruxelles, a scos în evidenţă dificultăţile europenilor de a se pune de acord în privinţa configuraţiei instituţionale a viitoarei Uniuni Europene extinse, într-o perioadă în care viitoarele zece noi state membre trebuie să se grăbească în pregătirea aderării lor la forul comunitar. Principalul dezacord se referă la sistemul de votare în cadrul Consiliului UE. Proiectul de Constituţie propune ca, din 2009, majoritatea calificată să fie constituită din jumătate din statele membre, care să reprezinte peste 60% din populaţia UE. Spania şi Polonia nu doresc renunţarea la prevederile Tratatului de la Nisa, care le conferă câte 27 de voturi în Consiliu, număr apropiat de cel al Germaniei, Franţei, Marii Britanii şi Italiei (câte 29 de voturi). Eşecul înregistrat la summit-ul de la Bruxelles a relansat speculaţiile legate de ideea unei Europe "cu două viteze", în care unele ţări să avanseze mai rapid decât altele pe calea integrării. Un astfel de scenariu, considerat plauzibil de către analişti în cazul unui eventual eşec definitiv al negocierilor pe tema Constituţiei, a generat deja comentarii îngrijorătoare din partea unor viitoare noi membre ale Uniunii, cum este cazul Poloniei.

Preşedinţia irlandeză va prezenta la Consiliul European din primăvara anului 2004 un raport privind modalităţile de a avansa pe tema tratatului constituţional, propunându-şi să acţioneze cu "imparţialitate şi deschidere totală".

Cancelarul german, Gerhard Schroeder, premierul britanic, Tony Blair, şi preşedintele francez, Jacques Chirac, se vor întâlni înainte de summit-ul UE prevăzut pentru luna martie a.c. Potrivit unui purtător de cuvânt al guvernului german, cei trei oameni politici doresc convocarea cu regularitate a acestui tip de reuniuni, în scopul de a ajunge la un acord privind Constituţia europeană înainte de sfârşitul acestui an, sub preşedinţia olandeză a Uniunii. În aceeaşi ordine de idei, preşedintele Comisiei Europene, Romano Prodi, considera că apariţia unei Europe "cu două viteze" este inevitabilă, aşa cum susţin Franţa şi Germania. De asemenea, Comisarul european pentru extindere, Guenter Verheugen, s-a declarat favorabil ideii ca un grup de ţări să avanseze în unele domenii, considerând că acesta este "drumul cel mai sigur pentru a continua construcţia europeană". Primul-ministru al Irlandei, Bertie Ahern, a avertizat, însă, că o Europă cu două viteze, "în care un grup să avanseze, iar altul să fie lăsat în urmă, ar putea crea disparităţi şi divergenţe între ţările membre".

Potrivit analiştilor, intrarea în anul celei mai mari extinderi din istoria forului comunitar aduce o undă de speranţă în mesajele liderilor europeni. Preşedintele italian, Carlo Azeglio Ciampi, se declară încrezător că Uniunea Europeană va reuşi să adopte o Constituţie şi afirma că "visul, născut în anii ultimului război mondial este mai viu ca oricând". La rândul său, preşedintele polonez, Aleksander Kwasniewski, susţine că "Polonia crede într-o Europă reunificată, îmbogăţită prin diversitatea sa". 

O serie de lideri europeni cred însă mai degrabă că s-ar putea ajunge la un acord în acest sens abia în mandatul preşedinţiei olandeze a Uniunii, în cel de-al doilea semestru al anului 2004. În consecinţă, în aşteptarea unei Constituţii, Europa extinsă va începe să funcţioneze pe baza Tratatului de la Nisa, semnat în decembrie 2000. Acestor incertitudini li se adaugă cele de natură financiară, având în vedere că discuţiile privind viitorul cadru bugetar comunitar (pentru perioada 2007-2013) urmează să înceapă la sfârşitul lunii ianuarie, iar negocierile privind repartizarea ajutoarelor comunitare se anunţă a fi foarte dure. Aceasta cu atât mai mult cu cât şase dintre actualele ţări membre UE au solicitat deja limitarea bugetului gestionat de Bruxelles la nivelul de 1% din Produsul Intern Brut comunitar după 2006, deşi va trebui să se ţină cont de nevoile noilor state membre. La începutul lunii noiembrie 2003, Comisia Europeană a semnalat nu mai puţin de 40 de motive de preocupare serioasă faţă de întârzierile înregistrate de ţările în curs de aderare. La rândul lor, viitoarele noi state membre ştiu că Uniunea Europeană are posibilitatea de a impune "clauze de salvgardare pentru protejarea pieţei comunitare" în cazul în care anumite produse nu ar corespunde, de exemplu, standardelor sanitare prevăzute de normele europene.

Anul 2004 va fi la fel de important şi pentru cele trei ţări candidate care nu vor fi incluse în extinderea din 2004. România şi Bulgaria şi-au propus să finalizeze negocierile de aderare înainte de încheierea mandatului actualei Comisii Europene (octombrie 2004), pentru a putea adera la Uniune în 2007. La rândul său, Turcia aşteaptă să afle până la sfârşitul acestui an dacă poate începe negocierile de aderare.

Pentru europeni, 2004 nu înseamnă însă numai extinderea Uniunii cu zece noi state. În vara acestui an sunt programate şi alegerile pentru Parlamentul European, iar mandatul actualei Comisii Europene se va încheia în luna noiembrie a.c. Preşedintele Comisiei Europene, Romano Prodi, a anunţat că la sfârşitul lunii februarie va prezenta noii preşedinţii irlandeze a UE o listă cu potenţialii viitori comisari europeni din statele ce vor adera la Uniune la 1 mai 2004, precizând că "a început deja o colaborare în acest sens cu guvernele acestor zece ţări". Iniţial, şeful executivului comunitar îşi propusese să întocmească această listă până la sfârşitul lunii aprilie, însă Parlamentul European a solicitat ca acest termen să fie devansat pentru a-i putea audia pe cei ce aspiră să ocupe un loc în viitoarea Comisie Europeană, având în vedere că mulţi dintre ei vor deţine aceste posturi şi după perioada de tranziţie de şase luni dintre momentul extinderii şi încheierea mandatului actualei Comisii. Începând cu 1 mai 2004 este prevăzută o suplimentare a numărului de membri ai Comisiei Europene, de la 20 la 30. După ce se va încheia mandatul actualei Comisii Europene, în noiembrie a.c., conform prevederilor Tratatului de la Nisa, cele cinci ţări mari ale Uniunii (Germania, Franţa, Marea Britanie, Spania şi Italia) nu vor mai avea câte doi comisari europeni, ci doar câte unu, urmând ca noul executiv comunitar să fie format din 25 de comisari.

Preşedinţia irlandeză a UE va organiza o ceremonie oficială pentru primirea celor zece ţări care, prin referendum-urile organizate în anul 2003, au confirmat "dorinţa arzătoare de a aparţine Uniunii Europene". "Începem această preşedinţie la un pas de o extindere importantă şi continuă a Uniunii Europene", sublinia premierul Bertie Ahern, cu prilejul preluării de către Irlanda a preşedinţiei UE. Bertie Ahern a reluat ideea de continuitate a procesului de extindere a Uniunii afirmând că Irlanda susţine aderarea României, Bulgariei şi Turciei la UE. Declaraţia premierului irlandez este în spiritul concluziilor Consiliului European de la Bruxelles din 12-13 decembrie 2003. Consiliul a stabilit că România şi Bulgaria vor intra în UE la 1 ianuarie 2007, "dacă vor fi pregătite", acesta fiind un obiectiv comun al celor 25 de state ce vor face parte din Uniune de la 1 mai 2004. Şefii de stat şi de guvern din UE şi omologii lor din cele zece ţări în curs de aderare au apreciat că România poate încheia negocierile în 2004 şi semna Tratatul de aderare cât mai curând posibil, în 2005. Documentul final menţionează că negocierile vor fi continuate şi încheiate pe baza aceloraşi principii care au fost aplicate celor zece ţări în curs de aderare. Totodată, în document se subliniază "determinarea Uniunii de a facilita respectarea calendarului propus pentru aderare". Pentru aceasta, "este de o importanţă crucială ca România şi Bulgaria să-şi aducă, la nivelul cerut, capacitatea administrativă şi judiciară".

Potrivit premierului irlandez, Uniunea constituie dovada că popoarele prosperă când ştiu să lase diferenţele deoparte pentru a se concentra asupra a ceea ce le uneşte. "Popoarele Europei, europenii care lucrează împreună, au creat o regiune de pace şi prosperitate", a declarat Bertie Ahem.

2. Învestirea noului Secretar general al NATO

 

Olandezul Jaap de Hoop Scheffer a preluat, la 5 ianuarie a.c., funcţia de secretar general al NATO, declarând că "va menţine relaţia dintre Statele Unite şi Europa, o prioritate absolută pentru Alianţa Nord-Atlantică fiind reprezentată de succesul actualei misiuni din Afganistan". În cadrul ceremoniei de învestire, noul Secretar general al NATO a declarat: "Nu vom duce lipsă de provocări şi de muncă în 2004. Afganistanul este permanent la ordinea zilei. Acolo, NATO şi-a asumat o mare responsabilitate într-o situaţie care este departe de a fi simplă şi căreia trebuie să-i consacrăm enorm de multe eforturi pentru a îndeplini misiunea. Suntem prezenţi în Marea Mediterană şi în Balcani şi sprijinim divizia poloneză dislocată în Irak. NATO joacă un rol important în lupta împotriva terorismului şi împotriva proliferării armelor de distrugere în masă. În acest an NATO va primi şapte noi membri şi va dezvolta şi mai mult legăturile între Rusia, Ucraina precum şi cu ceilalţi parteneri. Una din priorităţile mele va fi să asigur o bună cooperare între UE şi NATO. Preluarea de către UE a misiunii SFOR din Bosnia se înscrie în acest cadru. Intenţionez să menţin relaţii strânse cu alte organizaţii internaţionale, precum ONU şi OSCE, care sunt adesea partenerii noştri în diverse misiuni pe tot globul. Toate acest subiecte, inclusiv subiectul transformării noastre, şi cel al capacităţilor noastre vor fi la ordinea zilei la summit-ul nostru de la Istanbul, în luna iunie, care, evident, este de departe cel mai important eveniment de pe agenda Alianţei".

J. De Hoop Scheffer, fost ministru de externe al Olandei, l-a înlocuit la conducerea NATO pe britanicul George Robertson. Ales la data de 22 septembrie 2003, J. de Hoop Scheffer, în vârstă de 55 de ani, este un diplomat cunoscut pentru convingerile europene şi atlantice. Este a treia oară când un olandez ocupă funcţia de secretar general al NATO, după Dirk Stikker în anii 1960 şi Joseph Luns în anii 1970-80. "Este mai mult un diplomat decât un politician. Nu se pronunţă deschis în nici o chestiune şi are extrem de multă răbdare, ceea ce este necesar pe actuala scenă politică internaţională", a declarat un europarlamentar olandez. Totodată, noul Secretar general al NATO a fost apreciat şi de miniştrii de externe europeni pentru modul în care a condus Organizaţia pentru Securitate şi Cooperare în Europa, în 2003. Dincolo însă de criticile unor politicieni, analiştii remarcă faptul că majoritatea vocilor sunt de acord că Jaap de Hoop Scheffer are experienţa şi influenţa necesare pentru a conduce Alianţa Nord-Atlantică. Deşi experienţa sa militară se limitează la cei doi ani de serviciu militar obligatoriu pe care i-a satisfăcut în tinereţe, totuşi, el a reuşit să facă o carieră politică şi şi-a consacrat o mare parte a timpului muncii pe scena internaţională, fiind o scurtă perioadă reprezentantul Olandei la sediul NATO din Bruxelles.

"NATO va trece printr-un proces foarte important de transformare şi adaptare la noile circumstanţe mondiale", a declarat Jaap de Hoop Scheffer înainte de a prelua mandatul de la lordul George Robertson. După agitatul an 2003, viitorul unei bune funcţionări a relaţiilor transatlantice depinde în mare măsură de echilibrarea intereselor tuturor statelor membre, în special prin prisma faptului că Alianţa va număra, din 2004, 26 de membri cu drepturi depline, în loc de 19, prin integrarea Lituaniei, Letoniei, Estoniei, României, Bulgariei, Sloveniei şi Slovaciei.

O altă chestiune care a generat discuţii aprinse în cadrul NATO este legată de crearea unei forţe europene comune de apărare, care, în formula susţinută de Germania şi Franţa, ar putea compromite autoritatea NATO. SUA au ripostat ferm la adresa initiaţivei europene, apreciind că noua forţă ar dubla NATO şi i-ar scădea eficienţa. Ca reprezentant al statelor europene din NATO, Jaap de Hoop Scheffer va trebui să apeleze din plin la diplomaţie pentru a nu permite ca şi acest subiect să devină exploziv şi să conducă la o nouă ruptură politică în cadrul blocului militar nord-atlantic.

Experţii consideră că noul Secretar general al NATO va trebui să continue campania de reformă a NATO şi de modernizare a forţelor europene din cadrul ei, începută de lordul George Robertson. Prioritară în acest sens este stabilirea forţei de reacţie rapidă, ale cărei trupe să poată fi desfăşurate oriunde în lume, în cel mai scurt timp posibil. Pe termen lung, experţii consideră că Jaap de Hoop Scheffer va trebui să se concentreze asupra consolidării credibilităţii militare a unei alianţe care, deşi a câştigat războiul rece, se dovedeşte a fi în continuare incapabilă în a oferi soluţii de securitate în contextul noilor pericole care ameninţă lumea începutului de mileniu.

 

3. Situaţia din Irak

 

Premierul britanic, Tony Blair, a apreciat că următoarele şase luni vor fi cruciale pentru Irak în ceea ce priveşte situaţia securităţii şi transferul puterii către un guvern provizoriu. "Trebuie să ne ocupăm în mod corect de starea securităţii şi să asigurăm tranziţia. Aceste două lucruri vor fi dificile", a declarat premierul britanic. Pe de altă parte, şeful executivului britanic şi-a reafirmat convingerea că informaţiile referitoare la armele irakiene de distrugere în masă nu erau false. Conform lui, trebuie aşteptat raportul final al Iraqi Survey Group (ISG), care caută armele de distrugere în masă pe teritoriul irakian. Tony Blair a fost acuzat de manipularea activităţii ISG după ce a declarat, la jumătatea lunii decembrie 2003, că dispune de probe importante referitoare la existenţa, în Irak, a unor laboratoare clandestine care puteau fi utilizate la fabricarea armelor de distrugere în masă. Fostul şef al inspectorilor ONU pentru dezarmare, Hans Blix, a subliniat, în mai multe rânduri, că este posibil ca Irakul să-şi fi distrus armele interzise în 1991, aşa cum a susţinut fostul regim condus de Saddam Hussein înainte de declanşarea războiului.

Militarii britanici vor rămîne în Irak încă trei sau patru ani, a confirmat ministrul britanic al Afacerilor Externe. "Nu pot spune dacă va fi anul 2006 sau 2007", a declarat J. Straw, referindu-se la momentul retragerii militarilor britanici.

Pe de altă parte, administratorul american în Irak, Paul Bremer, a încurajat Consiliul irakian de guvernare să continue aplicarea planului american privind tranziţia, chiar dacă ayatollahul Ali Sistani, cel mai mare lider şiit irakian, nu este de acord cu acest proiect. "Am stabilit că este important să aplicăm acordul încheiat la data de 15 noiembrie 2003 referitor la transferul suveranităţii, aprobat de Consiliul irakian de guvernare şi examinat de ONU", a declarat P. Bremer.

Cu prilejul întâlnirilor avute cu Adnan Pachachi, şeful Consiliului irakian de guvernare, ayatollahul Ali Sistani a subliniat din nou necesitatea organizării alegerilor. "Ar fi ideal să organizăm alegeri generale şi, din punctul de vedere al analiştilor, acest lucru este posibil respectând condiţii de bază şi un minim de transparenţă". Ayatollahul apreciază că Parlamentul provizoriu, prevăzut în planul de transfer al suveranităţii, nu ar avea nici o legitimitate. "Acest Parlament provizoriu sau Guvernul interimar nu vor putea să îşi exercite atribuţiile, ceea ce ar provoca numeroase probleme. În plus, Constituţia provizorie şi acordurile de securitate cu Statele Unite vor trebui să fie aprobate de popor pentru a avea legitimitate", a apreciat Ali Sistani.

Acordul de predare a suveranităţii, semnat între Consiliul irakian de guvernare şi Autoritatea Provizorie a Coaliţiei (CPA), prevede înfiinţarea unui Parlament provizoriu înainte de 31 mai 2004, care să fie format din personalităţi alese de o comisie de 15 membri, între care cinci reprezentanţi ai Consiliului irakian de guvernare. Mai mulţi membri ai Guvernului de la Bagdad sunt de părere că, deocamdată, nu există condiţiile necesare pentru organizarea de alegeri, în special din cauza lipsei securităţii.

În acelaşi timp, Consiliul irakian de guvernare şi-a intensificat campania de eliminare din viaţa publică şi privată a foştilor membri ai Partidului Baas. Ahmad Chalabi, preşedintele Comisiei de desfiinţare a Partidului Baas, a dat asigurări că, pentru revenirea la o viaţă normală, în Irak foştii membri ai Partidului Baas nu trebuie să mai ocupe funcţii publice. Circa 28.000 de responsabili ai Partidului Baas au fost deja excluşi din sectoarele publice.

Administratorul american în Irak, Paul Bremer, şi o delegaţie a Consiliului irakian de guvernare s-au întâlnit, la 19 ianuarie a.c., la New York, cu Secretarul general al Naţiunilor Unite, Kofi Annan, pentru a discuta despre rolul pe care organizaţia internaţională l-ar putea exercita în Irak. SUA vor încerca să obţină revenirea Naţiunilor Unite în Irak, după ce ONU şi-a retras reprezentanţii, în urma a două atentate comise în lunile august şi, respectiv, septembrie 2003. 

Potrivit analiştilor, reuniunea a marcat o nouă schimbare de strategie din partea SUA, care au manifestat o atitudine duplicitară faţă de Naţiunile Unite, încă de la începutul crizei. Secretarul general al ONU, Kofi Annan, a declarat că are nevoie de mai multe informaţii tehnice înainte de a decide trimiterea unei misiuni în Irak, în vederea alegerilor. "Am convenit toţi că avem nevoie de discuţii mai extinse la nivel tehnic", a declarat el, la finalul reuniunii cu liderii Consiliului de guvernare irakian şi cu administratorul civil american în Irak, Paul Bremer. 

Coaliţia din Irak a prezentat o serie de proiecte de reconstrucţie, în valoare de mai multe miliarde de dolari, vizând crearea a 50.000 de locuri de muncă în această ţară. "Cele 2.300 de proiecte, în valoare totală de 12,4 miliarde de dolari, sunt destinate reabilitării infrastructurilor din domeniile electricităţii, apei, petrolului, sănătăţii şi transporturilor", a declarat directorul pentru programe din cadrul coaliţiei, David Nash. "Astfel, circa 50.000 de locuri de muncă ar putea fi create, până în luna iulie. Acest program va favoriza crearea de locuri de muncă, la un nivel şi o calitate cu care irakienii nu s-au mai întâlnit de zeci de ani", a precizat D. Nash. "Lucrările de amploare, cum este cazul construcţiei de centrale nucleare, vor duce la apariţia locurilor de muncă pentru următorii patru ani", a continuat el. Totuşi, D. Nash a recunoscut că actualul buget continuă să fie insuficient pentru combaterea sărăciei şi a cotei de şomaj extrem de ridicate din Irak. "Banca Mondială estimează la 55 de miliarde de dolari fondurile necesare pentru reabilitarea infrastructurilor irakiene", a adăugat el.

4. Reuniunea Forumului Economic Mondial de la Davos

 

Forumul Economic Mondial a debutat, la 21 ianuarie a.c., la Davos, având ca teme principale viitorul Irakului şi deprecierea dolarului. Ministrul britanic de externe, Jack Straw, a declarat că doreşte ca "procesul electoral să permită crearea unui Guvern federal stabil şi recunoscut internaţional (...), un Guvern care să respecte diversitatea poporului irakian". Şeful diplomaţiei britanice a apreciat că o contribuţie a Naţiunilor Unite la procesul electoral este vitală, subliniind, totuşi, că înţelege îngrijorările în legătură cu problemele de securitate, care întârzie revenirea ONU în Irak. "Suntem perfect conştienţi de traumatismele resimţite de Naţiunile Unite în urma atentatelor comise împotriva obiectivelor şi personalului ONU din Irak", a continuat el. Oficialii americani prezenţi la Davos, printre care se numără procurorul general al SUA, John Ashcroft, şi vicepreşdintele Dick Cheney, au încearcat să obţină sprijin internaţional pentru reconstrucţia Irakului şi continuarea luptei împotriva terorismului. Vicepreşedintele american, Dick Cheney, a chemat la intensificarea cooperării internaţionale în lupta împotriva terorismului, apreciind că instituţiile internaţionale trebuie să fie mai eficiente. "Popoarele civilizate trebuie să facă tot ce le stă în putinţă pentru a înfrânge terorismul şi a pune capăt proliferării armelor de distrugere în masă. Trebuie să înfruntăm aceste pericole împreună. Cooperarea între guvernele noastre şi instituţiile internaţionale, care trebuie să fie mai eficace, este mai importantă astăzi decât în trecut. Dacă diplomaţia eşuează, trebuie să fim gata să facem faţă responsabilităţilor care ne revin şi să fim hotărâţi să recurgem la forţă dacă este necesar", a apreciat vicepreşedintele american. 

În discursul său, preşedintele iranian, Mohammad Khatami, a negat că ţara sa ar fi încercat să fabrice arme de distrugere în masă, respingând şi informaţiile potrivit cărora ar fi primit materiale nucleare din Coreea de Nord. "Ne opunem cu vehemenţă fabricării armelor nucleare. Din acest motiv, cooperăm în mod onest cu Agenţia Internaţională pentru Energie Atomică. (...) Nu avem nimic de ascuns", a subliniat el. De asemenea, referindu-se la criza politică din ţara sa, preşedintele Iranului şi-a exprimat speranţa că atitudinea Consiliului Gardienilor Revoluţiei se va modifica, însă nu a precizat dacă intenţionează să îşi prezinte demisia, la fel ca alţi lideri politici iranieni. "Un eventual refuz al Iranului de a coopera cu Agenţia Internaţională pentru Energie Atomică, în legătură cu programele sale nucleare, va avea implicaţii grave", a declarat directorul AIEA, Mohamed ElBaradei. Pe de altă parte, M. ElBaradei a atras atenţia asupra dosarului nuclear nord-coreean, care reprezintă, în opinia sa, "cea mai gravă problemă de proliferare, pe plan mondial". Primul ministru turc, Recep Tayyip Erdogan, a făcut apel la mediere pentru reluarea negocierilor între comunităţile cipriote turcă şi greacă cu privire la criza Ciprului şi a dat asigurări că şi secretarul general al ONU sprijină acest demers. "Este nevoie de un mediator care să se bucure de încrederea ambelor părţi. Aceasta este propunerea noastră, am discutat-o cu Kofi Annan iar el şi-a exprimat sprijinul său", a declarat R. Erdogan. K. Annan a declarat că nu va reîncepe negocierile cu privire la Cipru decât în contextul în care comunităţile turcă şi greacă se angajează să ajungă la un acord pe care să-l valideze, ulterior, prin referendum. Turcia a făcut apel la reluarea convorbirilor dintre cele două comunităţi cipriote, pe baza unui plan de reunificare a insulei agreat de ONU. În replică, Ministerul grec de Externe a acuzat Turcia, că doreşte reluarea negocierilor cu privire la Cipru într-un cadru diferit de cel preconizat de Secretarul general al ONU. În plan economic, experţii prezenţi la Davos s-au declarat încrezători în depăşirea actualei crize economice americane, în pofida deprecierii dolarului şi a persistenţei deficitelor. "Am încredere atât în economia americană, cât şi în economia mondială", a declarat preşedintele companiei "Merril Lynch International", Jacob Frenkel. "Economia europeană se află într-un proces de relansare, dar acest proces este mult prea lent, deoarece este mai puţin flexibil decât în Statele Unite", a continuat J. Frenkel. Fostul consilier economic al lui Bill Clinton, Laura Tyson, a atras atenţia asupra "riscurilor extrem de grave presupuse de deficitele bugetare şi financiare acumulate de Statele Unite, care ar putea avea efecte nocive asupra relansării economice şi ar putea grăbi deprecierea dolarului". Acest fenomen a fost abordat în cadrul Forumului, în prezenţa preşedintelui Băncii Centrale Europene, Jean-Claude Trichet, a ministrului japonez al economiei, Heizo Takenaka, a omologului său francez, Francis Mer, şi a secretarului american al Comerţului, Donald Evans. 

 

5. Principalele teme ale discursului preşedintelui american George W. Bush despre starea naţiunii

 

Preşedintele american George W. Bush a rostit la 20 ianuarie a.c. discursul anual despre starea naţiunii, insistând mai ales asupra rezultatelor Administraţiei americane în lupta împotriva terorismului şi în gestionarea economiei. 

"Reducerile de impozite au ajutat la redresarea economiei noastre. Am dublat deducerile pentru îngrijirea copiilor, am scăzut impozitele pentru toţi cei care plătesc şi am mărit subvenţiile pentru micile întreprinderi care vor să investească în noi echipamente şi să creeze noi locuri de muncă. Rezultatele sunt clare. Creşterea economiei noastre este cea mai viguroasă din ultimii 20 de ani", a declarat preşedintele SUA. "În continuare, ţara noastră luptă fară odihnă împotriva teroriştilor care ne ameninţă patria. În acest război adoptăm tactica ofensivei, împiedicându-i pe terorişti să găsească adăpost, căutând şi blocând fondurile lor secrete şi cerând socoteală teroriştilor şi celor care îi susţin. Aceşti terorişti sunt încă periculoşi pentru noi şi vom continua să-i urmărim până când îi vom elimina", a subliniat preşedintele american. 

Tot pe plan intern, George W. Bush a salutat reforma sistemului de sănătate pentru persoanele în vârstă, votată de Congres la sfârşitul anului 2003 şi a promis că Administraţia americană se va concentra asupra creării de locuri de muncă, ameliorării învăţământului şi dezvoltării rolului instituţiilor religioase caritabile.

Printre succesele Administraţiei americane, George W. Bush a citat promovarea democraţiei în Orientul Mijlociu şi în Afganistan, unde prăbuşirea Guvernului taliban a permis adoptarea unei noi Constituţii şi începutul instaurării democraţiei, inclusiv acordarea de drepturi fundamentale femeilor. De asemenea, preşedintele american a citat şi promisiunea Libiei de a renunţa la armele de distrugere în masă, dar şi arestarea foştilor lideri ai regimului irakian, afirmând că "irakienii îşi asumă o mai mare responsabilitate în ceea ce priveşte propria securitate şi viitorul Guvern". 

De asemenea, preşedintele american a declarat că doreşte dublarea bugetului Statelor Unite destinat democratizării Orientului Mijlociu. George W. Bush a afirmat că va cere Congresului dublarea Fondului Naţional pentru Democraţie, de la 42 la 84 de milioane de dolari. "Aceste fonduri vor fi folosite pentru alegeri libere, pentru dezvoltarea economiei de piaţă, a unei prese libere şi a sindicatelor în Orientul Mijlociu. Atât timp cât în Orientul Mijlociu vor exista dictaturi, deznădejde sau violenţă, aici vor apărea oameni şi grupări care vor ameninţa securitatea Statelor Unite şi a prietenilor acestora. Statele Unite vor continua o strategie de promovare a libertăţii în această regiune. Îi vom provoca pe inamicii reformelor şi ne vom confrunta cu inamicii terorismului. Vom realiza sarcina istorică de a aduce democraţia în Irak şi Afganistan, pentru ca aceste ţări să fie un model şi pentru altele", a afirmat liderul SUA. George W. Bush a subliniat că Statele Unite promovează emisiuni de radio în limbile arabă şi persană, iar în curând va fi înfiinţat un nou post de televiziune în Orientul Mijlociu.

Preşedintele american, George W. Bush, a afirmat că Statele Unite nu vor cere niciodată permisiunea de a intra într-un război pentru a-şi asigura securitatea. "Nouă luni de negocieri intense la care au participat Statele Unite şi Marea Britanie au avut succes, dar 12 ani de diplomaţie cu Irakul au eşuat. Pentru ca diplomaţia să fie eficientă, cuvintele trebuie să fie credibile şi nimeni nu trebuie să pună la îndoială angajamentele Statelor Unite. Teroriştii continuă să comploteze împotriva Americii şi a lumii civilizate", a adăugat preşedintele american, reamintind atentatele de la Bali, Jakarta, Casablanca, Riyad, Istanbul sau Bagdad. "Responsabilitatea noastră cea mai mare este apărarea activă a poporului american. Securitatea americanilor este garantată prin eforturile poliţiei şi ale agenţilor de informaţii, care află de ameninţările teroriste. Specialiştii verifică listele pasagerilor companiilor aeriene, iar angajaţii Departamentului pentru Securitate Internă patrulează la graniţele ţării. Vigilenţa lor protejează SUA", a precizat liderul american.

Preşedintele american a menţionat că politica pe care o aplică în Irak face parte din eforturile de reformare a Orientului Mijlociu. Preşedintele american a ţinut ca, în discursul privind starea naţiunii, să aducă un omagiu militarilor americani trimişi în Irak şi celor care luptă în războiul împotriva terorismului. "Am putut vedea capacitatea şi curajul de care au dat dovadă în misiunile militare, în raidurile de noapte (...). Am simţit bucurie atunci când au revenit în ţară şi tristeţe când unul dintre ei şi-a pierdut viaţa", a subliniat George W. Bush, care le-a transmis militarilor americani că Statele Unite sunt mândre de ei şi că le vor pune la dispoziţie toate resursele necesare pentru a învinge în războiul împotriva terorismului. Preşedintele Statelor Unite George W. Bush a recunoscut că este "dură" construirea unui nou Irak, dar că este vorba despre un obiectiv justificat. "Ţinta de a construi un nou Irak este dură şi justă, SUA fiind în permanenţă pregătite să facă ceea ce fac", a concluzionat preşedintele american. 

 

6. Situaţia din Orientul Mijlociu

 

Ministrul britanic de externe, Jack Straw, le-a adresat un apel israelienilor şi palestinienilor să depună mai multe eforturi în procesul de pace în regiune, apel lansat după o reuniune care a avut loc la Londra, la 2 februarie a.c., cu promotorii aşa-numitei "Iniţiative de la Geneva", un plan de pace neoficial elaborat de personalităţi palestiniene şi israeliene. 

În cadrul unei conferinţe de presă comune cu israelianul Yossi Beilin şi cu palestinianul Yasser Abed Rabbo, şeful diplomaţiei britanice le-a cerut părţilor să facă tot posibilul pentru a pune capăt atentatelor şi terorii în general. J. Straw a promis că Marea Britanie va face tot ce se poate pentru a ajuta Autoritatea Naţională Palestiniană să se ocupe de extremişti, iar aceasta trebuie să se facă într-un mod "credibil şi eficace". Totodată, ministrul britanic i-a cerut guvernului israelian să înceteze extinderea coloniilor şi construirea "zidului de securitate". În opinia ministrului britanic de externe, de la publicarea "Foii de parcurs", un plan de pace internaţional care prevede crearea unui stat palestinian până în 2005, s-a întreprins tot ce s-a putut "pentru a convinge părţile să avanseze, în bună credinţă, în aplicarea sa", dar că, "din păcate, prea puţin s-a realizat până în prezent". Referindu-se la "Iniţiativa de la Geneva", J. Straw a apreciat-o ca încurajatoare, deoarece ea transmite israelienilor şi palestinienilor "mesajul că pot găsi de o parte şi de cealaltă un partener pentru pace şi dialog".

Analizând ultimele discursuri ale preşedintelui George W. Bush şi ale vicepreşedintelui Dick Cheney, analiştii consideră că Administraţia americană îşi intensifică eforturile de a aduce democraţia şi libertatea în Orientul Mijlociu. Aceste discursuri ridică anumite probleme care ar trebui analizate cu multă răbdare, apreciază editorialiştii cotidianului iordanian "The Jordan Times".

Contextul în care sunt prezentate aceste probleme este însă unul caracterizat prin confuzie. Analiştii apreciază că diferenţa dintre idealurile americane şi adevărata politică americană a dat naştere dintotdeauna unor zone în care prietenia, respectul şi cooperarea dintre SUA şi majoritatea ţărilor arabe sau alte ţări din Orientul Mijlociu au întâmpinat adesea dificultăţi. "În ultimele decenii, SUA s-au implicat în problema Orientului Mijlociu având în vedere câteva chestiuni majore, printre care conflictul arabo-israelian, politici de dezvoltare economică, probleme care vizează drepturile omului, războaiele, embargoul şi ocupaţia în cazul Irakului şi actualul război împotriva terorismului, pentru a menţiona clar aspectele cele mai importante. În fiecare dintre cazurile prezentate, americanii au îndepărtat mulţimi de oameni din ţările arabe şi alte ţări din Orientul Mijlociu".

Din perspectiva americană, cotidianului iordanian consideră că "factorii care au determinat această atitudine includ lipsa cunoştinţelor în domeniul cultural şi politic, o înţelegere greşită a rolului religiei şi al altor valori tradiţionale şi sociale, distorsiunile unor grupuri de lobby pro-israeliene cu interese în domeniul petrolier, impactul redus al Orientului Mijlociu asupra politicii interne americane". După data de 11 septembrie 2001, SUA au căutat o nouă modalitate de abordare a ţărilor din Orientul Mijlociu şi noi "remedii" pentru problemele care au dus la comiterea unor atentate teroriste împotriva unor ţinte americane în ultimul deceniu. În consecinţă, există o nouă serie de măsuri preconizate de SUA care vizează ţările cu probleme - schimbări de regim, ameninţări cu embargouri economice sau de altă natură, războiul împotriva terorismului, acorduri de liber schimb, programe de reformă în domeniul educaţiei, stimularea iniţiativei private, programe privind drepturile omului, angajamente pentru soluţionarea conflictului arabo-israelian şi cu siguranţă mai urmează şi altele.

"SUA ar trebui să studieze cu atenţie o abordare mai eficientă şi mai smerită în vederea promovării democraţiei şi libertăţii. Criticile din spaţiul Orientului Mijlociu la adresa preşedintelui american şi a vicepreşedintelui SUA sunt numeroase, însă în această regiune există în acelaşi timp şi o dorinţă de a coopera cu SUA în vederea realizării obiectivelor comune", consideră cotidianul iordanian. Dacă SUA au o dorinţă puternică de a promova democraţia arabă având drept motiv principal împiedicarea unor viitoare atentate teroriste, în timp ce mai există în această regiune multe alte motive pentru sentimente antiamericane, acest proces va eşua, apreciază editorialistul iordanian. Aceasta ar reprezenta un eşec ce ar trebui evitat cu orice preţ. Majoritatea celor din Orientul Mijlociu doresc democraţia şi demnitatea guvernării pe care ea o oferă şi ei vor să coopereze cu SUA pentru a avansa în această direcţie. Există însă două constrângeri majore care trebuie abordate simultan dacă părţile implicate doresc să reuşească, apreciază "The Jordan Times". "Mai întâi, americanii trebuie să recunoască faptul că în ceea ce priveşte democraţia, ei nu se pot bucura de credibilitate în rândul ţărilor din Orientul Mijlociu dacă majoritatea strategiilor lor din regiune sunt percepute drept inacceptabile sau nedrepte. Democratizarea nu poate fi impusă în lipsa abordării altor realităţi şi a soluţionării altor probleme care sunt mult mai importante pentru omul de rând din Orientul Mijlociu - în primul rând, criza arabo-israeliană, locurile de muncă, dezvoltarea socio-economică şi sentimentul că oamenii obişnuiţi pot trăi cu demnitate. În al doilea rând, SUA ar trebui să înţeleagă faptul că aceiaşi care doresc să coopereze cu SUA pentru democratizarea ţărilor din regiune nu doresc un proces de democratizare de tipul celui care este propus acum de către SUA. Stilul contează la fel de mult ca substanţa. Dacă SUA continuă să ofere celor din Orientul Mijlociu democraţie şi libertate prin schimbări de regim în urma unor acţiuni militare, ocupaţii, ameninţări, planuri nerealiste de tranziţie către suveranitate, majoritatea oamenilor din această regiune vor spune probabil, «nu, mulţumim!». Pentru că umilinţa de a fi obligat să te schimbi sub ameninţarea armei este ceva mai mare decât demnitatea de care te bucuri într-un sistem democratic".

Ambele constrângeri ar trebui să fie uşor de acceptat dacă SUA vor opta pentru o abordare mai realistă a problemei democratizării Orientului Mijlociu şi dacă popoarele din regiune se alătură acestora în definirea priorităţilor în contextul procesului de democratizare. Un element important care lipseşte în acest proces rămâne consultarea oamenilor obişnuiţi din Orientul Mijlociu, au concluzionat analiştii. 

 

7. Moneda euro la doi ani de existenţă

 

Moneda euro şi-a aniversat, la 1 ianuarie 2004, doi ani de existenţă "într-o formă de zile mari", pe care puţini analişti şi experţi economici ar fi îndrăznit să o anticipeze. După ce, în anul 2003, aceasta s-a apreciat cu 22% în raport cu dolarul, la 6 ianuarie 2004, euro a atins cotaţia record de 1,2696 de dolari. Mulţi analişti economici prognozează că ascensiunea euro nu se va opri aici dintr-un motiv simplu: amploarea deficitelor americane alungă investitorii, în special pe cei din Asia.

Potrivit experţilor, "o uniune monetară este în primul rând un proiect politic, nu unul economic". Aceasta este cea mai importantă lecţie care se desprinde din evoluţia monedei euro până acum. Fiecărei ţări membre i se va cere, la un anumit moment, să facă sacrificii politice. De exemplu, statele membre ar putea fi supuse unor constrângeri privind politica lor fiscală. Potrivit analiştilor economici, "consecinţele economice ale euro, dacă ele există, sunt de departe mai dificil de probat. Dacă pur şi simplu vrei să modifici stabilitatea ratei de schimb, crearea unei uniuni monetare este în mod cert compromisă".

Piaţa internă a Europei a fost până în prezent departe de a fi completă atunci când a fost introdusă moneda unică europeană, însă cel puţin ea a acoperit marea majoritate a bunurilor manufacturate şi o mare parte din servicii. Potrivit experţilor, în absenţa unei pieţe unice, există un risc crescut ca uniunea monetară să provoace divergenţe economice între membrii săi. Aceştia consideră că o piaţă unică poate funcţiona fără o uniune monetară, însă o uniune monetara în absenţa unei pieţe unice ar fi riscantă. Europenii au făcut greşeala de a nu reuşi să integreze mai întâi pieţele financiare. O consecinţă negativă este aceea că deciziile de politică monetară sunt transmise cu viteze diferite către diverse părţi ale zonei euro.

O altă idee care trebuie să fie reţinută este necesitatea existenţei unui calendar concret de acţiune. "Nu te poţi baza pe criterii economice. Dacă doreşti să iei parte la o uniune monetară, trebuie să spui când vrei să faci lucrul acesta şi apoi să creezi condiţiile necesare pentru aderarea la moneda unică", apreciază analiştii "Financial Times". Aceştia consideră că există un singur criteriu necesar pentru aderarea la o uniune monetară: ratele de convergenţă ale inflaţiei. Alte criterii, cum ar fi media deficitului sau a datoriei publice nu reprezintă condiţii pentru aderare. "Uitaţi de aşa-numitele criterii reale, precum creşterea economică, ocuparea forţei de muncă sau convergenţa ciclului economic. Acestea sunt utile doar dacă cineva are nevoie de o scuză pentru a nu adera, în această categorie intrând cele cinci teste pentru aderare autoimpuse de Marea Britanie", consideră experţii britanici.

De asemenea, experţii economici consideră că Băncii Centrale nu ar trebui să i se acorde o independenţă excesivă. "Banca Centrală Europeană nu este numai independentă în coordonarea politicii monetare, dar ea îşi poate alege, de asemenea, şi propriile ţinte. Europenii ar fi evitat o serie de probleme dacă miniştrii finanţelor ar fi fost abilitaţi să stabilească o ţintă de inflaţie simetrică pentru a fi implementată de BCE. Fiecare stat membru ar trebui să accepte că toate aspectele politicii economice - de la cheltuieli şi impozitare la reglementarea sectorului financiar, al pieţei mărfurilor şi al forţei de muncă - sunt chestiuni de interes comun. Desigur, nu toate problemele pe care Europa le are cu uniunea sa monetară se aplică altora, însă cei dornici să creeze următoarea uniune monetară ignoră, spre dezavantajul lor, lecţiile care se pot trage din funcţionarea Uniunii Economice şi Monetare", au concluzionat analiştii britanici.

Primii care au motive de îngrijorare sunt cei ce conduc întreprinderile. Pentru companiile care exportă în Statele Unite, fiecare creştere a monedei euro le scumpeşte produsele pe care realizează. Unele dintre aceste firme lucrează la proiecte de "relocalizare" a zonelor industriale în scopul creşterii rentabilităţii. În ultima perioadă, "toată lumea consideră că s-a ajuns prea departe, chiar şi unii oameni politici, la fel şi Banca Centrală Europeană şi Organizaţia pentru Cooperare şi Dezvoltare Economică", afirma Alain Lambert, ministrul francez al bugetului, la încheierea reuniunii Consiliului Ministerial din 31 decembrie 2003. În prezent, fiecare pune aceeaşi întrebare: până când va continua să crească moneda euro? "Părintele" monedei unice europene, Robert Mundell, profesor canadian la Universitatea Columbia, laureat al Premiului Nobel pentru economie în anul 1999, este de părere că deprecierea dolarului american poate avea ca urmare o criză internaţională. El se pronunţă pentru instaurarea unui nou sistem monetar şi a unei monede internaţionale. Robert Mundell subliniază că SUA importă mai mult cu 5% din PIB decât exportă, ceea ce demonstrează deficitul balanţei de cont curent a SUA, în opinia sa, pe o scară de la 1 la 10, deficitul american atingând nivelul 7. "La începutul anilor '90, după scăderea impozitelor care au redat tonusul economiei americane, noi am avut dreptul la un mare val de investiţii către SUA. Apoi a venit boom-ul Internet-ului, care a atras din nou investiţiile străine", a precizat R. Mundell. Potrivit laureatului premiului Nobel, scăderea dolarului poate repune în discuţie relansarea economică a SUA şi precipitarea unei crize internaţionale. "Când dolarul are un nivel scăzut, băncile şi investitorii amplifică vânzarea dolarilor. La rândul lor, băncile şi alte instituţii financiare accentuează şi ele tendinţa de achiziţionare a dolarilor", consideră R. Mundell. În opinia sa, "odată cu creşterea monedei euro şi a instabilităţii sale faţă de dolar, forţele din Europa, SUA şi Asia ar trebui să conlucreze şi să creeze un nou sistem monetar internaţional". Totuşi, aceasta nu ar însemna sfârşitul euro şi al dolarului, noua monedă internaţională putând fi utilizată în continuare în marile schimburi internaţionale, pentru mişcarea capitalurilor şi tranzacţii comerciale.

În condiţiile în care euro a atins, la 6 ianuarie a.c., un nou record absolut, ajungând la 1,2696 dolari înainte de a reveni la un curs de 1,2669 dolari spre finalul zilei, banca centrală americană tolerează foarte bine scăderea monedei sale. Ben Bernanke, unul din guvernatorii Rezervei Federale a SUA (FED), a oferit argumente celor care afirmă că această scădere a dolarului nu va avea efect inflaţionist pentru Statele Unite. Prin aceasta el a consolidat opinia dominantă în rândul operatorilor potrivit căreia autorităţile americane nu se îngrijorează de actuala evoluţie a ratelor de schimb.

Nivelul de 1,30 dolari pentru 1 euro ar putea fi atins în următoarele săptămâni şi dacă pieţele de acţiuni nu par în prezent să fie surprinse de acest fapt, bursele europene se situează la cel mai bun nivel altor de 16 luni, tensiunea s-a accentuat pe piaţa aurului. Uncia de aur a depăşit 424 dolari, cel mai bun nivel al său de aproape 15 ani.

Experţii economici consideră că declaraţiile guvernatorului B. Bernanke au dat naştere speculaţiilor. Guvernatorul a relativizat, de asemenea, căderea dolarului, care le pare mult mai spectaculoasă europenilor decât americanilor. El a luat în calcul un declin de 30% al monedei americane în raport cu euro faţă de nivelul primului trimestru din 2002, dar subliniază că, raportată la un coş reprezentativ al ţărilor cu care Statele Unite au relaţii comerciale, această scădere nu mai este decât de 12% în cursul aceleiaşi perioade. Guvernatorul apreciază că "riscul unei crize a dolarului este destul de scăzut".

Rezerva Federală a SUA nu are o responsabilitate în stabilirea politicii monetare americane. În schimb, banca centrală ia în calcul paritatea dolarului în factorii care influenţează inflaţia. Politica monetară este responsabilitatea Ministerului Finanţelor, care nu face apel la FED ca agent pe piaţa monetară decât în cazurile foarte rare în care SUA doresc să intervină în acest sens. Opinia lui Ben Barnanke, împărtăşită de alţi guvernatori ai FED, confirmă faptul că în SUA deprecierea dolarului nu a declanşat semnale de panică. Tendinţa descrescătoare a dolarului a fost consolidată, în plus, de reafirmarea de către Ben Bernanke a "caracterului corespunzător al politicii monetare foarte flexibile". El apreciază că inflaţia este "foarte aproape de punctul cel mai de jos al intervalului de variaţie convenabil". La nivelul de 1%, cel mai mic din ultimii 45 de ani, dobânzile directoare ale FED penalizează dolarul. Aceasta situaţie nu pare să se schimbe, în pofida accelerării creşterii economice a Statelor Unite. Numeroase grupuri financiare europene au indicat deja că un euro superior în mod durabil nivelului de 1,25 - 1,30 dolari le va crea o reală problemă de competitivitate, în pofida politicilor monetare puse în aplicare.

Banca Japoniei, la rândul ei, încearcă să frâneze aprecierea propriei monede prin repetate achiziţii de dolari de pe piaţă. Este foarte probabil că viitoarea reuniune a miniştrilor de finanţe ai ţărilor din G-7, care va avea loc în februarie 2004 în Statele Unite, va fi scena unor discuţii aprinse privind nivelul ratelor de schimb.

 

 

 

 

8. Lansarea noului program spaţial american

 

Preşedintele american, George W. Bush, a anunţat, la 14 ianuarie a.c., demararea noului program spaţial american, în valoare de 12 miliarde de dolari, care prevede trimiterea unui om pe Lună până în anul 2015 şi a unei alte misiuni umane pe Marte după anul 2030. "Astăzi, lansăm o nouă cursă a explorării spaţiale. Dorinţa de explorare este specifică omului. Oamenii au nevoie să exploreze, să examineze şi să atingă ceea ce văd", a precizat preşedintele american, adăugând că intenţionează să ceară şi altor ţări să se alăture programului spaţial american. 

Preşedintele american a precizat că până în anul 2010 va fi relansat programul american de navete spaţiale. "În anul 2010, actualul tip de navetă spaţială va fi retras, după 30 de ani de la înfiinţare", a continuat George W. Bush. 

Comisia Europeană a salutat interesul exprimat de SUA faţă de explorarea spaţiului, dar şi-a exprimat îngrijorarea cu privire la "anumite elemente ale programului american, care riscă să afecteze actualele proiecte de cooperare", cum este cazul Staţiei Spaţiale Internaţionale.

Comisarul european pentru Cercetare, Philippe Busquin, a salutat noul interes al Statelor Unite faţă de explorarea spaţiului şi "apelul preşedintelui american, George W. Bush, la cooperare în acest domeniu". "UE va analiza, împreună cu Agenţia Spaţială Europeană (ESA), implicaţiile noii strategii americane", a adăugat P. Busquin, apreciind că "explorarea spaţiului este un domeniu care se pretează prin excelenţă la cooperare ştiinţifică internaţională". "Totuşi, anumite elemente ale noii strategii americane par să indice o întrerupere a actualelor proiecte de cooperare internaţională, cum ar fi construcţia Staţiei Spaţiale Internaţionale", a spus el. "Participarea americană la unele proiecte spaţiale ar putea fi revizuită sau chiar întreruptă în câţiva ani, în special în ceea ce priveşte ISS", a declarat, la rândul său, purtătorul de cuvânt al lui P. Busquin, Fabio Fabbi. "Preocupările europene se referă la aspectele financiare, tehnologice şi ştiinţifice, dar şi la aspectele legate de apărare incluse în programul american", a adăugat purtătorul de cuvânt.

